
I. 
Charakteristika

1.  Lietadlá ako možné objekty požiaru sa vyznačujú viacerými zvláštnosťami, ktoré majú vplyv na proces horenia a záchranu cestujúcich, a to najmä

      a)  prítomnosťou veľkého množstva pohonných hmôt,

b) používaním zliatin ľahkých kovov a množstva plastov na konštrukcie                a dekorácie, ktoré majú veľkú rýchlosť odhorievania pri súčasnom vývoji množstva toxických látok a pri horení okvapkávajú.

2.  Jednou z príčin vzniku požiarov pri leteckých nešťastiach je vysoké preťaženie, ku ktorému dochádza v dôsledku rázov pri pristavaní lietadiel. Zvlášť nebezpečné sú požiare vo vnútorných priestoroch lietadiel a situácie, keď cestujúci nemôžu opustiť lietadlo bežným spôsobom.

3.  Z hľadiska vykonávania zásahov treba osobitne posúdiť, či ide o leteckú dopravu osobnú, nákladnú, vojenské lietadlá, vrtuľníky alebo o športové lietadlá.

II.

 Úlohy a postup činnosti
1.   Veliteľ zásahu na mieste udalosti rozhodne 

      a) o vykonaní prieskumu s cieľom zistiť, ktorá časť lietadla je zachvátená požiarom napríklad vnútorný priestor, nádrže alebo podvozok, a či sú ohrozené osoby,
b) o postupe a o spôsobe evakuácie ohrozených osôb,, určuje skupinu, ktorá bude evakuáciu vykonávať, evakuačné cesty a prostriedky na jej vykonanie,                 a o poskytovaní pomoci postihnutým osobám,
c) o privolaní posilových hasičských jednotiek, najmä špeciálnych záchranných zložiek, rýchlej zdravotnej pomoci, Policajného zboru a ďalších služieb, ak z vyhodnotenia prieskumu takáto potreba vyplynie,
d) o druhu hasiacej látky, počte a druhoch prúdov a smeroch ich nasadenia           a o typoch prúdnic vzhľadom na prítomnosť osôb,
e) o spôsobe ochrany zasahujúcich príslušníkov,
f) o ochladzovaní trupu lietadla a vytvorení otvorov v trupe na umožnenie zdolávania požiaru a evakuáciu osôb; miesta na vytvorenie otvorov sú na trupe vyznačené,
g) o vykonaní opatrení na zabránenie rozliatia pohonných látok na letiskovú plochu alebo úniku do pôdy alebo kanalizácie,
h) o osobitných opatreniach v prípade zásahu na vojenské lietadlo, ktoré má na palube zbrane a strelivo,
i) o zabezpečení spojenia na požiarisku s prihliadnutím na prítomnosť rôznych záchranných zložiek, ako aj spojenia s operačným pracoviskom a o spôsobe poskytovania informácií o situácii na mieste zásahu.
2.  Činnosť zasahujúcich príslušníkov na mieste udalosti:

     a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb určeným postupom a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru určeným spôsobom,
e) na mieste zásahu spolupracujú s ostatnými záchrannými zložkami.

III. 
Očakávané zvláštnosti
1.   Pri zdolávaní požiarov dopravných prostriedkov v leteckej doprave hrozí najmä

      a) nebezpečenstvo vysokých teplôt pri horení pohonných látok a zamorenie blízkeho okolia splodinami horenia,
b) nebezpečenstvo explózie pohonných látok v nádržiach s následnou deštrukciou častí lietadla a vytečenie pohonných látok,
c) odletovanie kovových trosiek s ostrými hranami v dôsledku deštrukcie konštrukcie lietadla,
d) nebezpečenstvo explózie pneumatík podvozku v dôsledku pôsobenia tepla,
e) nebezpečenstvo prenosu požiaru na susedné lietadlá alebo objekty,
f) nebezpečenstvo pádu osôb pri unikaní núdzovými východmi nad krídlami,
g) riziko ohrozenia životov cestujúcich pri zablokovaní únikových ciest alebo pri porušení hermetizácie lietadla,
h) prehorenie do priestoru zásobníkov so strelivom pri požiaroch vojenských lietadiel, uvoľnenie katapultáže pri neodbornej manipulácii,
i) panika ľudí, psychický šok.

2. 
Na zabezpečenie ochrany zasahujúcich príslušníkov treba okrem všeobecne platných bezpečnostných opatrení 
      a) používať osobné ochranné pracovné prostriedky, a to najmä proti sálavému teplu, a detektory pohybu,
b) vykonávať monitoring ovzdušia v okolí lietadla a používať na odvetrávanie, ak je to možné, odsávače dymu,
c) pokladať penový koberec v najbližšom okolí havarovaného lietadla,
d) intenzívne ochladzovať horúce časti lietadla,
e) zabezpečiť dostatočné množstvo náhradných prostriedkov do vyslobodzovacieho náradia (rozbrusovacie kotúče, rozpínaky a podobne).

